Ttiimu zombi zegattiddwaako Mbarara City FC okuyingira ekibinja kya babinywera sizoni ejja. Wabula abakulembeze ba ttiimu ez'enjawulo beekokkola liigi eno olwokusoomozebwa kwe bagisangamu. MOSES KIGONGO akutusaako ezimu ku nsonga ezibanyigiriza.
Ebbula lya basiponsa;
Eno y'ensonga kumpi eruma abaggagga ba ttiimu za Big League zonna okuli Tonny Ssozi owa Masavu, Mwine Mpaka Rwamirama (Mbarara City), Moses Kakungulu wamu ne Asafu Mwebaze aba Maroons.
Bano bagamba nti basaasanya ssente nnyingi nnyo okubeezawo ttiimu zaabwe okutuusa sizoni lweggwaako. Bwe batyo basaba FUFA okubafunirayo ku bavujjirizi abanaayamba okussa ensimbi mu ttiimu za Big League.
“Tusaasaanya ssente nnyingi nnyo okubeezaawo ttiimu zaffe okumala sizoni nnamba kyokka tewali siponsa yali avuddeyo kutuduukirira," Mwebaze bwe yategeezezza, n'agattako nti ttiimu ye yakomye ku midaali na kikopo.
Kireewa Maato, omukungu wa Kira United eyayogedde ku lwa nnanyini yo Edward Nsimbi, ayongerezaako.
"Simanyi lwaki FUFA etadde amaanyi mangi nnyo ku ttiimu za Super zokka ne yeerabira okulabirira liigi za wansi eziyamba okuliikiriza liigi ya babinywera," Maato bwe yategeezezza.
"Oluusi obubaka obututegeeza ku nkyukakyuka z'emipiira egimu babuwereza kikeerezi ne batufiiriza ssente ze tubeera tutaddemu," Maato bw'agamba, n'agattako nti baandibateereddewo embeera eneesikiriza basiponsa okugya mu mupiira guno kubanga nabo betaaga okuteeka ssente zabwe mu kintu ekiddukanyizibwa obulungi.
ENTAMBULA:
Abakungu abaakulembeddwa Wilfred Kato Muhumuza owa Ndejje FC, baategeezeza nti ekimu ku kusoomozebwa kwe basanze y’entambula kubanga olugendo olumu lwokka lusaasaanyizibwako ssente ezisukka mu 3,000,000/-.
“Weesanga nga ku lugendo ng'olw'e Moroto olina okuteeka amafuta mu mmotoka, okuliisa wamu n’okusuza abazannyi," bwatyo Muhumuza bwe yategeezezza.
Yawagiddwa Mwebaze eyategeezezza nti oluusi beesanga nga waliwo ehhendo ttiimu ze zirina okutambula emirundi ebiri nga okugenda e Lira awasangibwa Sporting United ne Britht Light.
Ensaasaanya endala mulimu okwambaza ttiimu, okuzigulira ebikozesebwa ng’emipiira, engatto n'ebiralala wamu n’okubasasula emisaala.
"FUFA yayisa etteeka erya buli muzannyi wa Big League okubeera n’endagaano ne ttiimu ye kyokka nga zino tosobola kuzibakozesa nga tobawadde ssente," Ssozi bwe yategeezezza.
Omutindo gwa baddiifiri;
Abakungu abaakulembeddwa Brian Ssenyondo owa Synergy baavumiridde omutindo gwa baddiffiri abalamula emipiira gya Big league naddala egisalawo eggoye. Agamba nti wadde baddiifir abamu bakikola olw'obutaba na kutendekebwa kumala, abalala badibaga omupiira n'ekigendererwa ky’okwagaliza ttiimu ze balinako akakwate okuwangula emipiira egimu.
Synergy yasubiddwa okwegatta ku liigi ya Super bwe yakubiddwa Mbarara City (2-1) mu kisaawe e Lugogo ku Ssande, era Ssenyondo alumiriza nti ddiifiri Denis Batte yagyidde ku biragiro bya FUFA eyabadde eyagala Mbarara City eyitewo olw'obuwagizi ne ssente byerina.
" Ggoolo ya Mbarara City eyobuwanguzi yabadde nfu kuba waliwo omuzannyi eyabadde akuumye, kyokka Batte n'agikkirizza," Ssenyondo bwe yategeezezza n'agattako nti singa enkola eno tekyukamu, ejja kugoba basiponsa.
Yawagiddwa Muhumuza eyasabye FUFA okusindikanga baddiffiri abatalina kakwate ku ttiimu z’omu bitundu gye basibuka kubanga be bakozesa bazirera nga batya okukolebwako effujjo ng’omupiira guwedde.
" Kino kiremesezza ttiimu ez'amaanyi okuyingira 'Super' sso nga zibeera zimaze ebiseera ne ssente nnyingi okusobola okutuukiriza ekigendererwa kino. Omutindo gw’ebisaawe; Abakungu okuli maneja wa Masavu Eddy Jjingo bakaaba nti omuntindo gw’ebisaawe gukyali mubi nnyo, nga n'ebimu tebasobola kubitaambaala ng'enkuba ettonye.
" Ebisaawe biviiriddeko abazannyi okufuna obuvune obwandibadde bwewalika, sso nga ttiimu ezimu zifiiriddwa obubonero olw'abazannyi okuzannya nga beesaasira nga batya okufunira obuvune ku kisaawe, " Jjingo bw'annyonnyola.
Obukuumi:
Kino kikulu nnyo mukukwasisa empisa eri abazannyi n’abawagizi abatera okusiiwuukira empisa ku bisaawe kyokka nabwo bukyabulamu, ekiviirako baddifiri okulamula obubi emipiira olw'okutya okubakolako effujjo.
Abakungu abaagaliza ttiimu ezimu okuyingira super; Abanene ba Big League abamu balumiriza abamu ku bakungu ba FUFA okubeera ne kyekuubira ku ttiimu ezimu ze balowooza nti ze ziteekeddwa okugya mu 'Super' olw'ebigendererwa byabwe ebyenjawulo omuli obuwagizi,enkolagana yabwe n’abagagga ba ttiimu ezo wamu ne ssente.
Balumiriza nti ttiimu ezitera okubeera n'ebisaanyizo ebyo waggulu zibeera n’emikisa mingi nnyo okulerwa okusobola okwesogga 'Super' okusinga ku ndala ezitabirina.
Ensengeka y’emipiira; Abamu baagala nayo ekyusibwemu nga bagamba nti waliwo ttiimu zamatendekero nga Ndejje ezikosebwa olw’emipiira egimu naddala egy’akakuhhunta egituukira mu biseera by’ebibuuzo.
FUFA EYOGEDDE: (Ali Mwebe - Akulira empaka mu FUFA)
FUFA egezaako okutereeza Big League, era omuntu atannalaba nkyukakyuka mu nzirukanya y'empaka zino tabeera mwenkanya.
Okugeza, okuva ekitundu ekyokubiri lwe kyatandika tubadde tusindika badiifiri okuva mu bitundu nga Kampala, okulamula emipiira engizanyibwa e Mbarara okusobola okumalawo okwekwasa kwa ttiimu.
Ekizibu ky'ebisaawe nakyo tukikolako, naye kikosa liigi zonna kuba waliwo enkuba lw'etonnya emipiira gy'e Wankulukuku negisazibwamu.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn